
CULTURA Y SU DESAROYO NA ARUBA: ALGUN PUNTO CARDINAL 

Cultura ta e totalidad di instancia, imagen y comportacion siña, cu cual nos ta denomina 
un grupo di ser humano. Basicamente ta trata di comportacion humano, como miembro di 
un grupo. Cultura ta dinamico, cultura ta manera e historia di e cambionan. Cultura ta 
expresion di bida, cultura ta bida y bida ta pa biba. En corto, cultura ta: e custumbeman, 
normanan y balornan di un grupo di hende. Cultura ta transferibel. 

Ora nos ta papia di e cultura di Aruba nos tin cu generalisa, den tur cultura tin 
diversidad y tur cultura tin su dinamismo: cambio y desaroyo. Aruba por ser considera un 
pais multi-etnico, multilinguistico y multicultural. Diversidad cultural ta un fuente di 
intercambio, innovacion y creatividad. UNESCO ta un organizacion cu ta defensor di 
diversidad: diversidad cultural ta garantisa e supervivencia di humanidad. 

Epoca Spaño (+ 1505-1636) 

Prome biaha cu ta menciona Aruba den un documento historico ta na aña 1505 
(Dalhuisen L. en anderen (red.), Çescfiiecfenis van <£e fHWfLL‘E% 1997). Ora cu e Spañonan 
a invadi Aruba, e isla tabata habita pa un clan di Indian Caquetio. Nan tabata forma un 
pueblo cu esnan di Tera Firme (Paraguaná). E grupo di indigenanan aki tabata papia un 
idioma Arawak cu tabata yama Caquetio, manera cu nan tabata yama nan mes 
(etnicamente). Etimologicamente e palabra significa: hende/ser bibiente. 

E Caquetionan tabata biba di piscamento y cuminda di lama manera cocolishi y 
tortuga, caceria di bestia chikito e.o. yuwana, parha y cultivo di maishi, manioc y 
posiblemente batata dushi. Nan tabata come un sopi di maishi cu ahichi (chili pepper), 
yama caza, tambe nan tabata come dader (di cadushi) y posiblemente nan tabata bebe un 
bebida toxico yama fique traha di maguey (cuci), un sorto di agave. Nan concepto di 
tempo tabata basa riba parimento di fruta den naturaleza. Nan tabatin conocemento di 
astronomia. Evidencia arkeologico y historico ta mustra cu e.o. nan ceramica, dibuho, 
manifactura, artesania, rito funerario y organisacion social tabata pertenece na un cultura 
medio den pleno ascenso (cultura halto: Inca y Azteca). E habitat di e isla y capacidad di 
carga no a permiti e desaroyo di un comunidad di miles di hende cu construccion amplio. 
E organisacion social tabata uno stratifica, cu relacion compleho, cu un grado halto di 
autonomia, cu un paramount chief na cabes (paramount chiefdom). Santa Cruz por 
tabata funciona como e aldea principal, unda e personanan di rango masha halto e.o. lider 
carismatico, tabata residencia. Ora un cacique bin Aruba e tabata residencia na Santa 
Cruz (temporalmente). Na Tera Firme e Caquetfonan di Costa tabata uza Aruba como 
transito pa e contacto entre e Peninsulanan di Goajira y Paraguaná y pa e contacto cu 
comunidadnan den interior di e continente (un hub). 

Na promer luga colonialismo tabatin un meta economico, motivacion y balor no- 
economico, manera normanan religioso y etico tabata menos importante. No a haya oro 
ni plata o otro recurso valioso, p’esey e spañonan a disidi di utilisa e indiannan original 
(indigena) como man di obra. E isla a ser declara inutil pa e spañonan y na aña 1515, 
gran mayoria di indigena a ser deporta di Aruba pa ser utilisa como man di obra na otro 

luga (Hispañola). Tin un grupo chikito cu a bolbe habita e isla bek, pero nan origen etnico 
no a ser determina precisamente. Pues den e epoca aki e origen etnico di e habitantenan a 
cambia y un diferencia cu e otro islanan ta, cu e presencia indigena na Aruba a logra 
sobrevivi (procedente di e.o. region di Caribe y di Tera Firme). Investigacion di DNA 
(mitocondrial/ mtDNA) a determina cu bao di e poblacion di Aruba 53% ainda ta carga 
gennan Amerindio y di un origen comun (Amazonas). Aruba tin un pasado Amerindio 
matemo hopi fuerte (Wever O.R. Dr., Nos Ta Arubiano. Enschede: 2014). Den epoca 
colonial e indiannan tabata cuida bestia (ganaderia) y negosha cu Corsou. Aruba tabata 
manera un rancho.Tabatin un prohibicion pa establece/residencia na Aruba. 

E spañonan a trece ganaderia e.o. cabay, burico, porco, cabrito, came y baca, tambe e 
religion Romano Catolico y e idioma spaño (y variantenan). Aruba tabata un “rancho” 
vasto (grandi). E aislamento y poco preocupacion a conduci na escasez di comunicacion 
cu e autoridadnan colonial y cu e otro islanan (coriente di lama fuerte). Ta te cu ±1780 
colonialista blanco por a establece nan mes na Aruba. E famianan di e Aruba di antaño, a 
origina den e epoca ey. 

Influencia cultural a bin principalmente di e Tera Firme di Sur-America. Nos por 
menciona: indigena cu a establece nan mes na Aruba, e actividadnan di religioso catolico 
di habla spaño, contacto intensivo entre famia y evidencia arkeologico cu por ser mira 
den e Museo Arkeologico di Aruba (MANA). Influencia indigena ainda ta presente den e 
rasgonan den e fisionomia y caracter di hopi Arubiano. Den Papiamento tin palabra di 
origen indigena (mas cu 200) pa nomber topografico (e.o. antes Kassibari, Antikuri, 
Yaburabari, Kibaima, Matividiri, Warerikiri, Kamakuri, Weburi etc.) y denominacion 
den e flora y fauna (e.o. antes Dividivi, Watapana, Hubada, Chimaruko, Dori, Kinikini, 
Chuchubi, Walsaka Warawara, Mamondenga, Warbacoa etc.). Otro: Karebe (cuchara), 
Xido méo y Hida of Hida meeuw (saludo / con ta bai?), Pekinini (un mucha) y Marákka 
(Dijkhoff R.A.C.F., Tanki Ttip/JTenriquez, 1997: appendix A). Kizas e origen di e nomber 
Aruba ta “ora-oubao”, locual den lenga indigena lo significa: “isla di cocolishi”. Segun 
otro etimologia e nomber Aruba ta significa “isla di canoa” of “isla bon situa” (hub). 
Tambe nos no mester lubida e dominio di e arte di sobrevivi (strategianan di 
supervivencia) y un sentido fuerte pa cu libertad, mobilidad y autonomia, como e asina 
yama “survivals di antaño”. 

Den e America di antaño, ya tabatin un gran diversidad y muestra di creatividad y e 
habilidad pa adapta y innovacion. Prome cu e spañonan a establece nan mes (conkista 
1492) y/o migracion intensivo a tuma luga, ya independientemente, tabatin desaroyo 
diverso, di nivel halto y den pleno ascenso. 

Epoca Hulandes prome cu industria di petroli (1636 y despues) 

Na aña 1636 hulandesnan a “conkista” Aruba y un biaha mas e comunidad indigena di 
Aruba a mustra su dominio di e arte di strategianan di supervivencia exitosamente. E 
hulandesnan a bolbe desaroya e cria di cabrito, carne y cabay (“rancho”). Te +1780 
tabata prohibi pa hende blanco (Europeo) establece nan mes na Aruba. Aruba no a 
conoce e institucion di esclavitud (esclavo di Africa) como locual tabata mas impactante 
riba e desaroyo di e sociedad. Algo unico den Caribe (Lampe A., La (DescoConizacion 
Intemmpida , 1992: 24). Entre 1849 cu 1857 tabatin alrededor di 560 “esclavo preto” na 
Aruba, locual tabata alrededor di 16% (V.W.) di e poblacion di Aruba (wak e.o. Alofs L., 
%en ta Jlrufnano, 2001: 21). Aruba no tabata un asina yama “plantage-eiland” y no tabatin 
“compagnie- of gouvernementsplantage” manera na Corsou y Boneiro (Palm J.Ph. (red.), 
‘Encydopedie van de dfederCandsedntiCCen, 1985). Cu tempo tin cunukero a logra yega na 
tereno grandi, e cultivonan mas importante tabata maishi, bonchi, pinda y na 1840 a 
introduci aloe. 

Aki indigena, europeo y habitante di Corsou y Boneiro, cu a establece nan mes, a 
mescla cu otro. Nos por considera esaki como un origen tri-etnico (Indian, Europeo y 
tambe Africano). A surgi un pueblo relativamente homogeneo di e punto di vista etnico. 
Manera ya menciona, e famianan mas antiguo, di Aruba, tin nan origen den e mescla aki. 
E consecuencia di esaki y di e aislamento tabata cu un structura social menos rigido a 
desaroya. Distincion tabata basa riba parentesco (famia) y localidad (lugar geografico di 
residencia). E diferente clasenan social, di e punto di vista etnico, tabata sinti nan mes 
relativamente uni. Protestantismo tabata un medio di distincion hopi importante pa e elite 
gubemamental y economico (mas) blanco cu tabata surgiendo. 

Den e periodo di 1636 te 1924 no tabatin un politica di dominacion cultural for di 
Hulanda. E influencianan cultural di mas importante tabata procedente di Tera Firme (Sur 
America). Nos por menciona: e contactonan intensivo cu Tera Firme (entre e islanan 
tabatin coriente di lama cu ta limita e contacto), e actividadnan comercial, e actividadnan 
di religiosonan catolico cu tabata papia spaño y nan ideanan, matrimonio, parentesco, e 
presencia di refugiadonan den e tempo di e lucha pa independencia di Venezuela, e 
espirito di libertad y independencia, e tecnicanan di construccion y adorno di e casnan di 
antaño y influencia di e idioma (lenga spaño y su variantenan) riba Papiamento, idioma di 
Aruba. 

Papiamento, e idioma di e islanan “A-B-C” a evoluciona di mas o menos aña 1650. 

Den un situacion di contacto a nace un “idioma di contacto” cu influencianan linguistico 
di lenganan indigena, di spaño y su variantenan, di portugues y su variantenan, di 
hulandes, di e dialectonan africano y -mas despues- di ingles (LAGO). E tempo ey no 
tabatin idioma standarisa manera awendia, tabatin hopi variante y dialecto. Segun criterio 
linguistico Papiamento ta un idioma den su propio derecho y no un mescla di corupcion 
interlinguistico di idiomanan standarisa. Papiamento tin su propio gramatica, forma di 
traha frasenan y su propio ortografia. Considerando e funcionnan social di Papiamento, 
su evolucion y su posicion social e ta un di, e asina yama, idiomanan crioyo 
(relativamente jong) mas studia y considera unico den un comparacion cu otro idioma 

crioyo. Nos ta un di e poco paisnan na mundo, cu a ser colonisa, cu no tin e idioma di e 
pais colonisado, como idioma di uzo diario di mayoria di su poblacion, nos tin nos propio 
idioma. Papiamento ta distingui nos di otro paisnan y e ta un factor unificador hopi 
importante na Aruba. Un idioma cu durante su historia, contra tur opresion, a desaroya di 
lenga papia, pa lenga skirbi y pa idioma cultural di uzo general (Wester V.F., -Duna 
{Papiamento e (Batorcu e ‘Merece, 1996). 

Prome cu e industria di petroli a establece, e imagen economico tabata di periodonan 
cortico di prosperidad y entrada insigur. Agricultura, principalmente pa autoconsumo, 
tabata e actividad mas importante. Piscamento, exportacion di un pigmento di insectonan 
di cochenille, cu ta ser cultiva riba cadushinan di nopal, tirabique di dividivi (bonchinan 
di dividivi pa prepara cuero), pinda y vlechtmento di sombre (di palma) tabata otro 
actividadnan. Danki na Oro, Aloe y Fosfat tabata tin periodonan di prosperidad. Te awe 
tin un fabrica di productonan di aloe local, cu ta un aloe di un calidad masha halto. E 
industria aki tin un potencial grandi y tin tienda na Estados Unidos di America. Den 
epoca di secura, horcan y escasez di producto di prome necesidad (cuminda), e lucha pa 
sobrevivi tabata duro. Den epoca di crisis e pueblonan bisiña tabata yuda otro 
mutuamente. Den e periodo di 1890-1930 miles di Arubiano a haya nan mes obliga di 
emigra pa trabou temporario. Miles di obrero a bai traha na Cuba, Venezuela y Colombia. 
Nan tabata tin preferencia pa destinacion den cercania; principalmente destinacion di 
habla spaño y unda tambe tabata predomina caracteristiconan cultural cu ta comun. 

Bao circunstancianan dificil e Arubiano mester a lucha pa sobrevivi (Pietersz J.A., <De 
JlruSaanse arBeiásimgratie 1890-1930;... 1985). Den aislamento (isola) y cu poco 
preocupacion di autoridadnan, aki a ser forma un pueblo cu un confiansa fuerte den su 
propio capacidadnan y cu lasonan estrecho cu Sur America. Bao di e circunstancianan aki 
e pueblo di Aruba a fonna su mes: “endureci pa e lucha pa sobrevivi, voluntarioso, cu un 
sentido fuerte pa libertad y cu e confiansa den su propio capacidadnan como unico sosten 
pa tene na dje (manera un baranca den lama bruto)”. Cu otro palabra e balornan manera 
dedicacion, independencia, confiansa y perseverancia tabata hopi importante. 

Epoca di industria di petroli (1924-1985) 

Na aña 1924 e epoca di petroli a cuminsa na Aruba. E aña ey Capitan Rodger (British 
Equatorial Oil Company) a scoge e baai di San Nicolas como haf pa transborda petroli 
procedente di Maracaibo. Di 1927 te cu 1953 Aruba tambe a conoce un refineria chikito, 
yama “Arend” of “Eagle” cu mas o menos 1.000 empleado. E tabata chikito pa loke ta 
concemi e produccion y su influencia riba e comunidad (Grupo Tayer Expo, JArufay su 
(Bentana , april-mei 2002). Cu e establecimento di e refineria “Lago Oil and Transport 
Company ltd.” (1929), di e multinacional Exxon, Amba a cambia drasticamente. Pa falta 
di trahado (demanda riba mercado laboral), miles di migrante a establece nan mes, 
principalmente “afro-antiano”, di e otro islanan, tambe Curasoleño, Boneriano, 
Sumameño (nacionalidad hulandes) y empleadonan di e.o. Estados Unidos di America y 
Hulanda. Tambe a establece nan mes Judionan di Europa Oriental, Sirionan, Libanesnan, 

Chinonan, Indionan (di India), Venezolanonan y migrantenan Hulandes (e.o. den 
comercio). 

Cu e yegada di miles di trahado migrante, Aruba a transforma den un sociedad mas 
heterogeneo. Prome cu esey Aruba tabata relativamente aisla y cu un poblacion, den su 
mayoria, di ascendencia blanco-indigena (mestizo), catolico y cu agricultura di 
autoconsumo, como lo mas importante y fuentenan di ingreso insigur y instabil. Despues 
di 1924 e poblacion di Aruba a biba cambio drastico. Di pober cu migracion di cortado di 
caña pa Cuba, Aruba a bira un isla cu desaroyo industrial, cu un nivel halto di bida y cu 
habitante di tur direccion. Aruba a transforma den un sociedad multi-etnico, 
multilinguistico y multicultural. 

Mayoria di e inmigrantenan tabata di habla-ingles y ascendencia afro-antiano. Di un 
isla unda tabata papia Papiamento y tabata uza spaño como idioma di comercio, iglesia y 
enseñansa, e la bira un sociedad unda un sector ta papia Papiamento y otro sector ingles. 
Na aña 1936 e idioma hulandes a obtene e derecho absoluto como medio di instruccion, 
den un sistema di enseñansa basa ariba esun di hulanda. Di un banda e sistema hulandes 
di enseñansa a “hulandisa” Aruba y di otro banda, cu LAGO , e “americanisacion”, cu su 
individualismo y consumismo a cuminsa. A surgi un division den e poblacion basa riba 
ascendencia, idioma, etnicidad, cultura, localidad y posicion economico y politico (Green 
V., Migrants in JiruSa, 1974). E sentimento di “a nos y nan” ta universal, principalmente 
den epoca di cambio drastico y cu tin un grupo cu ta sinti su mes perhudica y ta lucha pa 
emancipacion. Na Aruba tambe a surgi movimentonan social den defensa di e identidad 
arubiano, desde añanan trinta. Tin hende a reacciona cu e grito di “a nos prome” y “a nos 
cu nos”, un reaccion tabata “cua nos?”. Distingui ta algo humano, e ta universal. 

Cultura ta tambe comportacion vigente den un grupo di hende y sentido di pertenencia ta 
hopi importante pa union y cohesion social den un comunidad. Semper ta bon pa duna 
sentimento di “a nos y nan” atencion y no laga e pa su cuenta, e por desemboca den 
disturbio social. Ta importante pa balansa / canalisa / structura desaroyo social y 
economico. Tin diferencia den colo(r) of cultura pero hende ta keda hende. E genialidad 
di cultura ta con pa reconcilia meta individual cu meta di grupo di hende. 

Siguientemente algun aspecto di folklore. 

Folklore ta referi na e tradicionnan, custumbeman y leyendanan, cu ta parti di 
sabiduria di un pueblo. Entre esakinan, di prome cu e era di industria di petroli, nos 
por menciona e casnan di antaño, e grupo di gaita y aguinaldo den epoca di Pasco 
(principalmente den anjanan 60), e serenata di Dande (ta significa diberti, parandero y ta 
un saludo pa famia) ora aña cambia; e celebracion di dia di San Juan y Dera Gai, den 
verano, cu ta un fiesta di cosecha cu un sacrificio of ofrenda pa garantisa fertilidad / 
abundancia den tur aspecto di bida (cosecha y e ciclo di naturalesa); e musica y bailenan 
folklorico manera musica di “caha di orgel” -un orgel traha na Aruba-; foxtrot, marcha, 
tambu, tumba, wals, polka, mazurka, baile di sinta y danza. Importante tambe ta nos 
famoso Camaval di Aruba, cu despues di 65 aña di parada grandi, por ser considera un 
fiesta nacional y celebra segun custumbernan cultural Arubano (te cu 2019). Carnaval cu 
tin su origen na Europa y di aya, via Trinidad (folklore di Trinidad), cu e inmigrantenan 
afro-antiano den e era moderno industrial a yega e cayanan di Aruba. Incluso e musica 

di steelband, Calypso, Roadmarch y tambe Asambeho cu tanto nos ta disfruta di dje. Nos 
cordialidad, hospitalidad y mentalidad di ta servicial tambe ta parti di nos custumbernan 
cultural, cu ta algo cultiva y ta comportacion siña. E ultimo aki ta sumamente importante 
pa desaroyo y bienestar general. 

Na Aruba, manera den henter Caribe tin un proceso di “crioyisacion”: un encuentro di 
diferente grupo cultural cu un intercambio cultural intensivo. Resultado di e amalgamento 
(combinacion/union) ta manera un laboratorio unda ta crea idioma nobo, musica y baile y 
sincretismo den sistema religioso y magico. Esaki ta un proceso continuo di adaptacion 
creativo y renovacion. Aki ta nace algo nobo den e contexto local, tambe yama e 
“colorido local” (wak nos Carnaval). Nos ta sigui cu e aspecto politico. 

E lucha di e pueblo arubano pa un otro structura estatal (descentralisacion / separacion) 
a cuminsa ya na aña 1933 (Dr. A. Dussenbroek di Raad van Politie). Na aña 1947 un 
peticion pa separacion di Corsou (Statenlid Henny Eman y su yiu landraad Albert “Shon 
A” Eman) a ser firma pa 2147 homber arubiano, e peticion destina pa Corona (Reina 
Wilhelmina) despues a ser entrega na e participantenan di e Conferencia di Mesa Rondo, 
cu a ser clausura dia 18 di maart di aña 1948. Finalmente ta den añanan setenta e lucha 
pa emancipacion di Aruba, como isla, a ser intensifica (Croes A.G., -De ferdefiniering van 
fiet Xpninfnjfi 2006; Helsdingen W.H. van, JArnSa en cfe separacion, in WIG, jrg. 35, 1954; 
Kuyp J.H. van der y H.R. Fingal, ‘WitSoefover de Statns Jtparte, 1975). 

Den e contexto di e lucha pa emancipacion di Aruba y un grupo cu ta sinti su mes 
perhudica, na aña 1971, a keda funda un partido politico nobo (MEP), bao liderazgo di e 
talentoso y carismatico lider Betico Croes (1938-1986, d.f.m.). E lucha di e partido aki 
tabata den defensa di e identidad arubiano y e derecho di autodeterminacion di e pueblo 
arubano. E referendum di 25 di maart 1977 tabata un continuacion di e peticion pa 
separacion di 18 di maart 1948. Di e lucha aki a surgi dia 1 di januari 1986 un Pais nobo 
y autonomo den Reino Hulandes: Aruba a adkiri su “Status Aparte”. A surgi un 
rebalorisacion di e cultura local y di Papiamento, como idioma nacional. 

Resumiendo por conclui cu e movemento emancipatorio aki a logra realisa un proceso di 
emancipacion, pa esnan cu tabata sinti nan mes perhudica, riba varios tereno: politico, 
economico y un rebalorisacion social-cultural. 

E maneho di gobiemo di Aruba tabata y ainda tin, como un di su metanan, pa preserva 
y promove nos folklore. Papiamento, como nos idioma nacional y esencial pa nos 
identidad y como factor unificador hopi importante a ser standarisa (decreto di ortografia: 
1976). Den e contexto aki tambe mester menciona nos simbolonan di union y libertad, 
esta nos escudo (desde 1955), nos himno y bandera aproba como tal dia 16 di maart 1976. 
Na aña 1978 e servicio Instituto di Cultura Aruba (ICA), a ser funda (institui). 

Den añanan 70 durante e lucha pa Status Aparte un proceso di emancipacion di 
Papiamento a tuma luga den tur sector di sociedad, tambe den expresion cultural. Den e 
periodo aki tabata tin un crecemento den expresion di arte, den cual e buscamento pa 
locual ta propio (identidad), cambio na Aruba y critica riba desaroyo internacional tabata 
importante. Tabata reina un “sentido di union” y “drive” (vigor y insistencia) fuerte 
contrario na awendia cu tin mas grupo autonomo cu ta mas riba nan mes. 

Epoca di turismo y inmigracion (1985 y despues) 

Despues cu “LAGO” a cera na aña 1985 y na 1991 e reapertura di Coastal, E1 Paso na 
2000, finalmente na aña 2005 “Valero” a establece su mes na Aruba (te 2012). 
Actualmente ta den fase di reapertura di e refineria como un “upgrader” pa CITGO. Di 
tempo cu LAGO a cuminsa automatisacion (1950-1970) a cuminsa desaroya turismo y 
despues di e ceramento di LAGO e accent a ser desplaza y intensifica pa e industria di 
turismo, y exitosamente. Cu turismo, cu ta exigi hopi trahador, como fuente nobo di 
prosperidad, den añanan 90 miles di inmigrantenan, principalmente di Latino America, a 
establece nan mes na Aruba. Dato di CENSO 2000 ta mustra cu 33.26% di e poblacion di 
Aruba ta consisti di stranheronan y e idiomanan mas papia ta: Papiamento 70% di e 
poblacion, spaño 13%, ingles 8%, hulandes 6%. Den e sobra otro nan tin 225 cu tin 
portugues como idioma mas papia y 1.781 persona otro idioma, no menciona. Na aña 
2003 Papiamento a obtene e status di idioma oficial y tin un ortografia ahusta, version 
2009. Papiamento ta escencial pa e identidad arubiano y ta un factor unificador hopi 
importante. Segun dato oficial poblacion di Aruba ta di 111.849 habitante (CBS Aruba: 
Keyfiguresyear 2018). Segun cifranan di CBS di Aruba e poblacion di Aruba ta consisti di 
97 nacionalidad. Hopi cambionan ta bin di e aumento y diversificacion di e poblacion. 

Cu tempo Aruba a pasa di un sociedad cu caracteresticonan di un cultura di 
consumismo global. Algun ehempel (pa ilustra, concretisa) di esaki ta: e cantidad 
relativamente grandi di auto grandi four wheel-drive pathfinder (safety), hopi cadena di 
“fastfood”, supermarket cu producto di tur direccion, cuminda den tur sorto di “take- 
aways” na Aruba: e.o. cuminda Chines, di varios pais di Sur America y Caribe, donuts, 
ayaca, arepa y buñuelo di Colombia. Tin gruponan local di “Gaita”, “Vallenato” y di hopi 
tempo caba “Mariachinan”, no mejicano, sino arubiano, cu hasta premio a yega di gana 
den festival di e pais di origen di e musica. Mas o menos 20% di e casnan na Aruba tin 
conexion di internet. Tin revistanan local “glossy” cu estilo Americano, riba cable-t.v. 
(digitalisa) tin canal di habla Papiamento, ingles, spaño, hulandes y aleman. Aki nos tin 
un sorto di “global village” cu na un banda cadena di fasfood y e industria di 
divertimento y na otro banda e cultura local cu su cuminda y musica tipico y moda 
exotico (den un contexto di urbanisacion). No ta straño cu tin hende ta expresa cu un 
strategia cu por usa ta “think global and act local” (pensa global y actua local). 

Manera ya menciona na Aruba tin un proceso di crioyisacion. E cultura di Aruba ta un 
cultura cu un proceso di comparti y siña. Aruba ta un luga remarcabel cu un pueblo cu un 
capacidad di adaptacion y flexibilidad excepcional. E region di Caribe ta ultimamente un 
area di emigracion, na Aruba ta trata di inmigracion. Aki tin un encuentro di diferente 
grupo cultural. E identidad arubiano ta unico, den e sentido cu aki ta construi e identidad 
aki pa medio di absorbencia, prestamento y renobacion, den un forma pragmatico. Nos no 
por papia aki di un “melting pot”, sino mas miho di un “stewing pot” (un stoba), 
parcialmente bo por reconoce algun ingrediente, pero ta algo nobo cu un sabor y colorido 
local (wak e evolucion di nos camaval y tambe su funcion manera un ventiel). Nos por 
considera e parti aki como e diversidad den nos identidad. Esaki ta un proceso continuo 

di adaptacion creativo y renovacion. Esaki ta e dinamismo di cultura. E dinamismo aki ta 
hopi importante pa desaroyo, progreso y bienestar di Aruba. 

Pa termina: desaroyo, calidad di bida, participacion activo y convivencia 

Danki na nos Status Aparte (1986), nos a haya e instrumentonan pa determina y maneha e 
desaroyo di Aruba y exitosamente. Den e proceso di globalisacion e cooperacion y 
interdependencia ta bira hopi mas importante. Stabilidad estatal ta hopi importante pa 
desaroyo di un pais. Nos nivel di bida (e.o. nos GDP) a ser hisa di tal forma cu hasta 
Aruba ta ser mira como un modelo pa otro pais den nos region. Si ta necesario datonan 
oficial, completo y actualisa manera di e Gini-Index cu ta un indicador importante di e 
inigualdad den distribucion den un pais, mayoria biaha asocia cu rikesa (entrada). 

E inmigracion y e aumento di poblacion ta implica presion riba e.o. e infrastructura, 
vivienda, enseñansa y cuido medico. Cu e fluho di inmigrantenan (trahadonan), e 
sociedad ta bira mas compleho y sentimento di inseguridad ta aumenta. Preguntanan 
importante ta: unda nos ta?, unda nos kier ta?, unda nos kier bay y pakiko?, kiko calidad 
ta significa pa nos?, ki sorto di calidad nos kier?, kiko nos ta haciendo den e sentido aki? 
Un ehempel ta cu den e contexto di recesion, den un economia globalisa, ‘stress 
financiero’ (entre otro perdida di poder di compra) cu empobrecimento y endeudamento 
por desemboca den criminalidad y otro tipo di disturbio (conflicto) social. Tambe tin 
presion riba fondonan di pensioen, SVB y APFA, seguro medico AZV, e deficit riba e 
presupuesto y e deuda nacional di Pais Aruba. Den un maneho den cual e desaroyo 
economico ta central, por enfoca mas riba e calidad di bida di nos habitantenan. E 
expansion por aumenta e calidad, tambe por produci mas cu menos recurso. Un punto 
importante ta desaroyo tecnologico, locual hopi aña pasa no tabata posibel, despues si a 
resulta di ta posibel, danki na innovacion tecnologico. Educacion di e entrepreneuman di 
futuro tambe ta importante. E sector di comerciante chikito y mediano ta hopi importante 
pa desaroyo y progreso den e economia di Aruba. 

Den e cuadro di ‘stress financiero’ actualmente (2018) gobierno di Aruba tin un maneho 
pa drecha e situacion financiero di Aruba efectivamente. Lo bay introduci un 
‘crisisheffing’ di 2.5% pa paga proyectonan PPP y pa paga e gastonan di AZV. Un meta 
tambe ta pa bin cu un reforma fiscal (impuesto den forma indirecto). Pa e ‘personanan 
mas vunerabel’ den comunidad lo introduci medidanan positivo, manera entre otro pa e 
pensionadonan lo baha e impuesto riba entrada (of kite) y lo baha e prima pa AZV (awo 
10.5%). Pa esnan cu un entrada di 2400 florin of menos pa luna y tambe pa negoshinan 
chikito lo introduci medidanan positivo. 

Nos por pensa riba un uzo mas optimal di recursonan material, inmaterial y natural den 
cual e enfoke central ta e recursonan humano (e.o. unidad familiar) y e nivel di e 
servicionan. Meta ta logra un desaroyo mas balansa y structura (duradero y sostenibel). 

E dinamismo cultural na Aruba ta un recurso hopi valioso pa desaroyo, progreso y 
bienestar di Aruba. Cultura ta tambe manera contesta riba pregunta (strategia). 

E maneho di gobiemo di Aruba no ta destina pa cera nos mes (entrincha, defensivo) den e 
propio tradicionnan, si pa preservacion y promocion di e folklore. Aruba ta un sociedad 

habri, por ehempel enseñansa (secundario) di varios idioma mundial manera ingles, 
spaño y hulandes como un di e idiomanan oficial. Hopi hoben di Aruba ta studia y traha 
den exterior, tin un intercambio intensivo cu influencia di diferente origen. Ta trata di 
crea moda nobo di cooperacion inter- y multicultural, unda ta balora locual ta propio, 
hunto cu locual ta ajeno (convivencia). E maneho di integracion di Aruba ta basa riba e 
respet mutuo pa e herencia cultural di e arubianonan y e inmigrantenan. Stimula e 
participacion activo di inmigrante den enseñansa, deporte, actividad cultural, 
conscientisacion social, politica, vivienda, economia y den e tumamento di decision ta 
aspecto importante den un maneho di cultura bon defini. Participacion activo ta hopi 
importante pa e ciudadano di origen local tambe. Den gobernacion no ta “wenselijkheid” 
(deseo) so ta importante, “effectiviteit” (efectividad) di maneho ta hopi mas importante 
(prioridadnan). Tin cu salvaguardia y fortifica nos propio identidad cultural y e 
coherencia social (union y convivencia). Cultura ta dinamico y ta implica cambio. 
Diversidad no necesariamente tin cu forma un menasa pa e union den e comunidad di 
Aruba. Manera ya menciona, e region di Caribe ta un region masha dinamico, cu 
nivelnan halto di migracion y intercambio cultural. Na Aruba ta trata di inmigracion. E 
reto ta: considera e inmigrante como un conciudadano y convivi, compartiendo norma y 
balor cultural. Ta importante pa tene cuenta cu diversidad, aunke tin biaha cu dolor. 

Diversidad kiermen tambe acepta bo propio capacidad, potencial y baloman, y acepta 
esnan di otro. Nan no ta mescos, mas malo o mas miho, nan ta diferente. E diversidad den 
nos identidad y den nos sociedad tambe tin e derecho di expresa su mes den su forma- y 
particularidadnan. Conhuntamente nos ta formando un fase nobo den e historia di nos 
sociedad. Claro cu adaptacion ta hopi importante pa supervivencia (universal). 

UNESCO ta accentua e importancia di diversidad cultural como patrimonio comun di 
humanidad. Diversidad cultural ta un fuente di intercambio, innovacion y creatividad. 

Den un mercado mundial liber algun pais ta determina gran parti di e oferta di producto 
cultural. Un variedad grandi di expresion cultural ta importante pa tin mas escogencia 
pero mas importante ta, cu e ta enrikece nos existencia y ta un fuente di inspiracion. 
Tambe e ta engrandece nos conocemento y desaroyo. Intercambio cultural ta contribui na 
comprension mutuo y ta preveni prehuicio y hasta odio. Diversidad cultural ta garantisa 
supervivencia di humanidad. Cultura ta expresion di bida. Lesnan di bida, determina kiko 
ta mas importante y kiko ta menos importante (prioridad), pues locual bida mes ta siña 
nos, tambe ta un aspecto hopi importante. 

Den tur e diversidad cu diferente grupo cultural, Aruba tin su propio cultura local 
(norma y balor, folklore etc.), nos propio idioma Papiamento y e Arubiano ta existi (tin di 
6 generacion caba), cu su sentido di pertenencia pa cu su propio identidad y conexion 
historico y cultural cu Aruba.Nos ta Arubiano, nos no ta mas ni menos cu otro hende, nos 
ta diferente, nos tin diversidad den nos identidad y nos tin nos identidad local. Sentido di 
pertenencia (sense of belonging) ta trata di sentimento humano (identificacion), 
sentimento ta algo hopi personal y individual (subhetivo). Socialmente problematico y no 
acceptabel ta ora un hende of un grupo di hende kier impone su sentimentonan riba otro 
hende. Ademas, esey ta atacha derechonan constitucional di pais Aruba, di tratadonan 

intemacional di derecho y libertadnan humano y derecho y libertadnan cultural, sea 
intemacional of di Union Europeo y cu ta conta pa tur persona cu ta na Aruba. 

Ta sumamente importante pa nos mes duna balor y respet na nos herencia cultural. 
Cultura ta refleha ken nos ta, di unda nos ta bin y kiko nos ta sostene (para p’e). 

Cultura ta tambe vunerabel pa conflicto arma y desaster natural. Ta hopi importante pa 
salvaguardia cultura y promove dialogo cultural pa siña convivi den paz, trankilidad y 
harmonia. Meta comun, union den diversidad, creatividad, curashi y perseverancia ta 
escencial pa atende e retonan pa futuro di Aruba y pa nos futuro generacion. Den e lucha 
pa nos Status Aparte nos a proba cu nos por. 

Drs. Vilmio Wester, 3 mei 2019 (version actualisa y coregi, original: 2004). 

Antropologo Cultural 

Dato ta tambe cortesia di Departamento di Cultura Aruba (DCA) 

